b'\n_START_ARTICLE_\nMarca de ap\xc4\x83rare a lui Drago\xc8\x99\n_START_PARAGRAPH_\nMarca de ap\xc4\x83rare a lui Drago\xc8\x99 a fost o \xe2\x80\x9emarc\xc4\x83 de grani\xc8\x9b\xc4\x83\xe2\x80\x9d (Grenzemark \xc3\xaen german\xc4\x83, Hat\xc3\xa0rorgrofs\xc3\xa0g \xc3\xaen maghiar\xc4\x83) \xc3\xaentemeiat\xc4\x83 de trimisul regelui Ungariei, un nobil din Maramure\xc8\x99 numit Drago\xc8\x99 de la Cuhea, pentru a proteja, pe versantul de r\xc4\x83s\xc4\x83rit al Carpa\xc8\x9bilor orientali, regatul maghiar de atacurile t\xc4\x83tare._NEWLINE_\xc3\x8en 1343, regele Ludovic I al Ungariei, \xc3\xaempreun\xc4\x83 cu o mare parte din nobilimea transilv\xc4\x83nen\xc4\x83 sub conducerea lui Andrei Lackfi, conduce o campanie \xc3\xaempotriva t\xc4\x83tarilor de peste mun\xc8\x9bi. Aici, regele \xc3\xael las\xc4\x83 pe un voievod din Maramure\xc8\x99, Drago\xc8\x99 din Cuhea s\xc4\x83 \xc3\xaentemeieze o \xe2\x80\x9emarc\xc4\x83 de grani\xc8\x9b\xc4\x83\xe2\x80\x9d \xc3\xaen nord-vestul Moldovei, \xc3\xaen caz c\xc4\x83 t\xc4\x83tarii vor ataca din nou. Drago\xc8\x99 a domnit \xc3\xaentre 1351/2 \xc8\x99i 1353. Lui Drago\xc8\x99 i-a urmat fiul s\xc4\x83u Sas, care a murit \xc3\xaen 1359. \xc3\x8en anul mor\xc8\x9bii lui Sas, Bogdan de la Cuhea, un alt voievod maramure\xc8\x99an, \xc3\xaen conflict cu Ludovic I, trece mun\xc8\x9bii cu familia \xc8\x99i o oaste mic\xc4\x83 \xc8\x99i \xc3\xael \xc3\xaenfr\xc3\xa2nge \xc8\x99i alung\xc4\x83 pe noul voievod Balc. Regele porne\xc8\x99te o campanie \xc3\xaempotriva lui Bogdan, dar aceasta se termin\xc4\x83 cu un e\xc8\x99ec._NEWLINE_Unii istorici \xc3\xael consider\xc4\x83 pe Drago\xc8\x99 ca \xc3\xaentemeietor al Moldovei, dar cel care a terminat procesul de formare al statului independent Moldova este Bogdan, care a reunit sub autoritatea sa diferitele cnezate aflate pe teritoriul istoric moldovenesc precum \xc8\x99i popoarele Bolohovenilor \xc8\x99i Ia\xc8\x99ilor. Multe documente medievale denumesc de altfel noul principat al Moldovei \xe2\x80\x9eBogdania\xe2\x80\x9d._NEWLINE_Capitala m\xc4\x83rcii s-a aflat la Baia, nume care \xc3\xaensemna pe atunci \xe2\x80\x9ealbie, scobitur\xc4\x83, min\xc4\x83\xe2\x80\x9d, \xc3\xaen limba german\xc4\x83 Molde, pe care filologii \xc3\xael pun \xc3\xaen rela\xc8\x9bie cu toponimul \xe2\x80\x9eMoldova\xe2\x80\x9d. Marca se \xc3\xaentindea de la Carpa\xc8\x9bi \xc8\x99i de la Ceremu\xc8\x99 la Nistrul mijlociu (nu mai la r\xc4\x83s\xc4\x83rit dec\xc3\xa2t Hotinul), pe actuala Bucovin\xc4\x83 de nord \xc8\x99i aproximativ pe jude\xc8\x9bele Suceava, Boto\xc8\x99ani, Neam\xc8\x9b \xc8\x99i Ia\xc8\x99i. Cet\xc4\x83\xc8\x9bile principale erau Baia, C\xc3\xa2mpulung Moldovenesc, Str\xc4\x83\xc8\x99ine\xc8\x9b, Onut, R\xc4\x83d\xc4\x83u\xc8\x9bi, Siret, Neam\xc8\x9b \xc8\x99i Ia\xc8\x99i.'